

***ΕΝΕΡΓΗΤΙΚΗ - ΠΑΘΗΤΙΚΗ ΣΥΝΤΑΞΗ***

* Όταν έχουμε **ενεργητική σύνταξη**, τότε το ρήμα δηλώνει ότι **κάποιος κάνει κάτι**, δηλ. το ρήμα της πρότασης έχει ενεργητική διάθεση. Η ενεργητική σύνταξη τονίζει περισσότερο **το δράστη**, αυτόν που κάνει την ενέργεια ή αυτόν που επηρεάζει τη δράση. Τα περισσότερα ρήματα που έχουν ενεργητική διάθεση ανήκουν στην ενεργητική φωνή, υπάρχουν όμως και ρήματα με ενεργητική διάθεση που ανήκουν στην παθητική φωνή.

 **Κάποιος κάνει κάτι**

**ΠΡΟΣΟΧΗ!** Δεν πρέπει να μπερδεύουμε την ενεργητική διάθεση με την ενεργητική φωνή. Όταν λέμε ότι ένα ρήμα έχει **ενεργητική διάθεση** εννοούμε ότι το υποκείμενό του ενεργεί, ενώ όταν λέμε ότι ένα ρήμα βρίσκεται στην **ενεργητική φωνή** εννοούμε ότι αυτό το ρήμα τελειώνει σε **-ω.**

 - Ο Γιάννης **λύνει** τις ασκήσεις. (λύν**ω**)

 - Η γιαγιά **περιποιείται** τα λουλούδια. (περιποιού**μαι**)



* Όταν έχουμε **παθητική σύνταξη**, τότε το ρήμα δηλώνει ότι **κάποιος παθαίνει κάτι** **από κάποιον ή από κάτι**. Η παθητική σύνταξη τονίζει περισσότερο το **αποτέ-**

**λεσμα της ενέργειας** παρά αυτόν που ενεργεί. Αυτός που ενεργεί εμφανίζεται με τη μορφή του **ποιητικού αιτίου** (*από + αιτιατική πτώση*). Τα περισσότερα ρήματα με παθητική διάθεση ανήκουν στην παθητική φωνή, υπάρχουν όμως και ρήματα με παθητική διάθεση που ανήκουν στην ενεργητική φωνή.

 **Κάποιος / Κάτι** **παθαίνει κάτι** **από κάποιον / κάτι**

**ΠΡΟΣΟΧΗ!** Δεν πρέπει να μπερδεύουμε την παθητική διάθεση με την παθητική φωνή. Όταν ένα ρήμα έχει **παθητική διάθεση**, εννοούμε ότι το υποκείμενό του παθαίνει κάτι ή επηρεάζεται από τη δράση, ενώ όταν λέμε ότι ένα ρήμα βρίσκεται στην **παθητική φωνή** εννοούμε ότι αυτό το ρήμα τελειώνει σε **-μαι**.

 - Ο ασθενής **εξετάζεται** από το γιατρό. (εξετάζο**μαι**)

 - Ο πάγος **λιώνει** από τη ζέστη. (λιών**ω**)

**Στο ποιητικό αίτιο βρίσκεται αυτός που ενεργεί (ο δράστης): *γιατρός*, *ζέστη*.**

|  |
| --- |
| **ΜΕΤΑΤΡΟΠΗ ΕΝΕΡΓΗΤΙΚΗΣ ΣΥΝΤΑΞΗΣ ΣΕ ΠΑΘΗΤΙΚΗ** |

 Μια πρόταση που έχει ενεργητική σύνταξη μπορεί να μετατραπεί σε παθητική σύνταξη. Ισχύει, βέβαια, και το αντίθετο, να κάνουμε την παθητική σύνταξη ενεργητική.

|  |
| --- |
| **ΕΝΕΡΓΗΤΙΚΗ ΣΥΝΤΑΞΗ** |
| **ΥΠΟΚΕΙΜΕΝΟ** | **ΡΗΜΑ** | **ΑΝΤΙΚΕΙΜΕΝΟ** |
| Ο ξυλουργός(ονομαστική) | καρφώνει(ρήμα ενεργητικής διάθεσης) | τα σανίδια.(αιτιατική) |

|  |
| --- |
| **ΠΑΘΗΤΙΚΗ ΣΥΝΤΑΞΗ** |
| **ΥΠΟΚΕΙΜΕΝΟ** | **ΡΗΜΑ** | **ΠΟΙΗΤΙΚΟ ΑΙΤΙΟ** |
| Τα σανίδια(ονομαστική) | καρφώνονται(ρήμα παθητικής διάθεσης) | από τον ξυλουργό.(από + αιτιατική) |

*  Το ρήμα ενεργητικής διάθεσης γίνεται ρήμα παθητικής διάθεσης.
* Το άμεσο αντικείμενο γίνεται υποκείμενο.
* Το υποκείμενο γίνεται ποιητικό αίτιο.

**ΠΡΟΣΟΧΗ! Η πρόθεση από + αιτιατική εκτός από ποιητικό αίτιο μπορεί να δηλώνει και προέλευση, απομάκρυνση κ.ά.**

***ΑΣΚΗΣΕΙΣ***

1. **Να βάλεις Π στις προτάσεις με παθητική σύνταξη και Ε στις προτάσεις με ενεργητική σύνταξη.**



* + Το Σούλι πολιορκήθηκε από τους Τούρκους. ( )
	+ Το πολύ αλάτι στα φαγητά προκαλεί υπέρταση. ( )
	+ Ο παππούς λέει ένα παραμύθι στα εγγόνια του. ( )
	+ Οι φόροι αυξήθηκαν από τις αρμόδιες υπηρεσίες. ( )
1. **Μετέτρεψε τη σύνταξη των παρακάτω προτάσεων από ενεργητική σε παθητική και αντίστροφα.**
	* Τα σύννεφα διαλύθηκαν από το δυνατό άνεμο.
	* \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
	* Η Ακρόπολη στολίζει την πόλη της Αθήνας.
	* \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
	* Οι Έλληνες απαίτησαν την επιστροφή των γλυπτών του Παρθενώνα.
	* \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
	* Ο τάφος του Μ. Αλεξάνδρου αναζητείται ακόμη από τους αρχαιολόγους.
	* \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_